સતી લોયણ : મહાપંથી સંત કવયિત્રીઓમાં ભજન રચયિતા તરીકે લોયણનું નામ પણ ખૂબ જ આદરથી લેવાય છે. જેનો ચોક્કસ સમય પ્રાપ્ત નથી એવાં અમરેલી જિલ્લાના બાબરા તાલુકાના કીડી ગામે લુહાર જ્ઞાતિમાં જન્મેલાં સતી લોયણે લાખાને ઉદ્દેશીને ઊંચી કોટિનું તત્વજ્ઞાન અને સાધનાનું માર્ગદર્શન આપતાં ચોરાશી જેટલાં ભજનોનું સર્જન કર્યું હોવાનું મનાય છે. જેમાં નિજિયાપંથની ઓળખ, ગુરુ અને ગુરુગામ, શિષ્યની લાયકાત, રહેણી અને કરણી, યોગની ક્રિયાઓ, બ્રહ્મનું રહસ્ય, માયા, જ્ઞાન, ભક્તિ, વૈરાગ્ય અને પરમતત્વની પ્રાપ્તિનો આનંદ જેવા વિષયો ઉપર ક્રમશ : સાધનાનું માર્ગદર્શન અપાયું છે. ‘હે જી રે લાખા ! ધ્યાનમાં બેસીને તમે ધણીને આરાધા હો… જી…, તમે મન રે પવનને બાંધા રે હાં…’, ‘જી રે લાખા ! પ્રથમ સદ્દગુરુના પાય પૂજીને જી, તમે મનવાંછિત ફલ માગો રે હાં…’, ‘જી રે લાખા ! મૂળ રે વચનનો મહિમા છે મોટો રે જી…’ જેવાં ભજનોમાંથી ભક્તિનો માર્ગ, સદ્દગુરુની સાન, જ્ઞાન, ભક્તિ અને યોગમાં શિષ્યની પાત્રતા અને પિંડશોધનની પ્રક્રિયાનો માર્ગ દર્શાવ્યો છે. લોયણના ગુરુ તરીકે ભજનોના નામાચરણમાં શેલણશી/શેલર્ષિ/શેલાણી જેવાં નામો મળે છે. લોયણના સમયગાળા વિશે કોઈ ચોક્કસ પ્રમાણો મળતાં નથી, લોકકંઠે સચવાયેલી અનેક દંતકથાઓમાં એમના જીવન પ્રસંગો ચમત્કારમૂલક ઘટનાઓ સાથે વર્ણવાયા છે. લોયણના નામે મળતી ભજન રચનાઓમાં કેટલીક તો કથાકાર કે આખ્યાનકાર પુરાણી પંડિત કવિ દ્વારા રચાઈ હોય એવો શાસ્ત્ર પુરાણોની વેદાન્તી પરિભાષાનો વિનિયોગ એમાં થયો છે. ઉપનિષદ, ગીતા, ભાગવત, સાંખ્યદર્શન, અષ્ટાંગ યોગ વગેરે વિશેના પ્રશ્ર અને જવાબ એ રીતે સંવાદ પદ્ધતિમાં પણ કેટલાક ભજનો રચાયાં છે.